Baba L: Kêrel is aggressief; ma is naïefBaba L se ma verlaat die hof tydens ‘n vorige verskyning. Foto: @MiaWil1 Die man wat daarvan beskuldig word dat hy sy meisie se tweejarige dogtertjie aangerand het, is ŉ gewelddadige persoon, het die Pretoria-Noordse landdroshof Vrydag gehoor. Staatsaanklaer Tania Carstens het verklarings voorgehou wat deur die man se familielede opgestel is. Hy is glo van nature gewelddadig. Sy ma het in ŉ stadium ŉ beskermingsbevel teen hom bekom omdat hy glo “astrant” was en “altyd teëgepraat” het. Die situasie was glo beter toe hy uit die huis getrek het. “My broer is aggressief. Selfs in sy vorige verhoudings het hy sy meisies aangerand,” het sy suster in ŉ verklaring gesê. Sy sê haar broer het vir haar gesê hy is bereid om te vlug, want hy sien nie kans om tronk toe te gaan nie. “Hy het na my huis toe gekom en gesê hy is van plan om te vlug, aangesien sy vriendin se familie teen hom gedraai het,” het die hof gehoor. Tydens hul aansoek om borgtog het dit aan die lig gekom dat die man ook ŉ saak van algemene aanranding teen hom het. Die man se prokureur, SD Nel, het aan die hof gesê sy kliënt borgtog van R10 000 kan bekostig. Hy weet nie waar sy paspoort is nie, en hy is nie van plan om die land te verlaat nie, het Nel gesê. Die hof het vroeër gehoor die ma is geestelik onvolwasse. “Sy is naïef en het nog nie volwassenheid bereik nie,” het haar prokureur, Pieter Coetzee gesê. Hy het ŉ sielkundige se verslag aan die hof voorgehou. “Sy het nie selfmoordneigings nie en sal veilig wees by haar familie. Sy besef nie die erns van die situasie nie,” het Coetzee uit die verklaring gelees. Haar vorige emosionele uitbarstings word glo toegeskryf aan dreigemente wat sy ontvang het. Landdros Pierre Wessels het beslis dat sy deur ŉ sielkundige ondersoek moet word. Die kleuter sterk aan in die Steve Biko Akademiese Hospitaal in Pretoria. Die paartjie is in hegtenis geneem nadat ŉ dokter by die hospitaal, wat die kind behandel het, die polisie ontbied het. Sy het gebreekte ribbes, ŉ gekraakte skedel, bloeding op die brein en gaatjies in haar pankreas en niere gehad. Haar liggaam was ook vol kneusplekke en sy het vermoedelik breinskade opgedoen. Lees ook: Baba L se ma hoor dalk vandag oor borg Baba L se ma moet vir sielkundige evaluasie gaan Baba L: Verdagte hoor eers later oor borgtog Baba L: Ma, kêrel weer in hof Baba L geopereer, toestand steeds ernstig Trane vloei in hof tydens tweejarige se mishandelingsaak Tweejarige in hospitaal: Ma, kêrel Maandag in hof Tweejarige in hospitaal: Ma, kêrel vas